[pic] | COMISIA COMUNITĂŢILOR EUROPENE |

Bruxelles, 1.8.2008

COM(2008) 501 final

RAPORTUL COMISIEI CĂTRE PARLAMENTUL EUROPEAN ȘI CĂTRE CONSILIU

Al doilea raport privind rezultatele studiilor pilot menționate la articolul 4 alineatul (3) și la articolul 5 alineatul (1) din regulamentul (CE) nr. 2150/2002 al Parlamentului European și al Consiliului referitor la statisticile privind deșeurile

(prezentată de Comisie)

1. INTRODUCERE

Regulamentul (CE) nr. 2150/2002 al Parlamentului European și al Consiliului din 25 noiembrie 2002 referitor la statisticile privind deșeurile[1] (Regulamentul statisticilor privind deșeurile) a intrat în vigoare la 29 decembrie 2002. Regulament stabilește un cadru în vederea elaborării de statistici comunitare privind producerea, recuperarea și eliminarea deșeurilor.

Regulamentul a fost formulat după analiza minuțioasă a caracterului complex și dificil al elaborării de statistici privind deșeurile. În cursul procesului de elaborare a regulament împreună cu Consiliul și cu Parlamentul European, s-a decis de comun acord că sunt necesare mai multe studii pilot pentru clarificarea anumitor chestiuni esențiale referitoare la statisticile privind deșeurile. Domeniile respective se referă la statisticile privind deșeurile produse în „agricultură, vânătoare, silvicultură și pescuit” [articolul 4 alineatul (3)] și la statisticile privind „importurile și exporturile de deșeuri” [articolul 5 alineatul (1)], în cazul cărora nu sunt colectate date în conformitate cu Regulamentul CE nr. 1013/2006 al Parlamentului European și al Consiliului din 14 iunie 2006 privind transferurile de deșeuri (Regulamentul transferurilor de deșeuri)[2].

Regulamentul statisticilor privind deșeurile precizează la articolul 8 alienatul (3) că „ Comisia prezintă Parlamentului European și Consiliului, în termen de doi ani de la data intrării în vigoare a prezentului regulament, un raport privind progresul studiilor pilot menționate la articolul 4 alineatul (3) și la articolul 5 alineatul (1).”

Un astfel de raport de informare a Consiliului și a Parlamentului European în privința progreselor înregistrate în programul studiilor pilot a fost elaborat la începutul anului 2005[3]. La data respectivă, acest program nu era încă finalizat. Din cauza constrângerilor legate de resursele umane la nivel comunitar și al statelor membre, a fost necesar mai mult timp pentru efectuarea adecvată a studiilor pilot. Prin urmare, raportul din 2005 privind progresele a conținut doar rezultate preliminare și a prevăzut atât o nouă cerere de propuneri, cât și un raport final care cuprinde recomandări pentru măsuri de punere în aplicare suplimentare bazate pe rezultatele studiilor respective.

2. PROGRAMUL DE STUDII PILOT

Comisia a elaborat un program de studii pilot destinat statelor membre și țărilor candidate. În vederea efectuării studiilor respective, țărilor li s-a acordat un sprijin financiar. În ciuda dificultăților și întârzierilor în pregătirea programului, Comisia apreciază ca sunt de așteptat rezultate pozitive pe termen lung atât pentru fiecare stat membru, cât și pentru Comisie.

Prin scrisori oficiale s-au trimis trei cereri de propuneri restrânse, prima în mai 2003, a doua în octombrie 2003 și ultima în mai 2005; acestea au fost adresate Sistemului Statistic European (SSE), institutelor naționale de statistică din țările în curs de aderare și Spațiului Economic European (SEE). Până la jumătatea anului 2007, toate studiile s-au încheiat și raporturile finale sunt în prezent disponibile pe următorul site internet:

http://circa.europa.eu/Public/irc/dsis/pip/library?l=/wastesstatisticssregulat/pilotsstudies

2.1. Cadrul studiilor pilot

2.1.1. Statistici privind importurile și exporturile de deșeuri

Articolul 1 alineatul (3) din Regulamentul statisticilor privind deșeurile definește domeniile acoperite de statisticile privind deșeurile, inclusiv „(c) după realizarea studiilor pilot prevăzute la articolul 5: importul și exportul deșeurilor pentru care nu s-au colectat date în temeiul Regulamentului (CEE) nr. 259/93 al Consiliului din 1 februarie 1993 privind supravegherea și controlul transporturilor de deșeuri [4] …” .

Articolul 5 alineatul (1) din Regulamentul statisticilor privind deșeurile prevede că „ Comisia elaborează un program de studii pilot privind importurile și exporturile de deșeuri care urmează să fie realizate de statele membre…”. Pe baza concluziilor studiilor pilot, Comisia trebuie să informeze Parlamentul European și Consiliul asupra posibilităților de elaborare a statisticilor privind importurile și exporturile de deșeuri.

Una din principalele probleme care trebuie abordate în cadrul studiilor pilot privind importurile și exporturile de deșeuri se referă la nivelul de detaliu al statisticilor. Această chestiune este legată de a doua problemă, cea privind modalitățile de colectare a datelor privind importurile și exporturile de deșeuri nepericuloase. Cu toate că deșeurile din această așa numită „listă verde” sunt incluse în Regulamentul transferurilor de deșeuri, ele nu fac obiectul raportării obligatorii menționate în regulamentul respectiv.

În total, 11 țări au participat la programul de studii pilot privind importurile și exporturile de deșeuri, 3 dintre acestea fiind „noi” state membre. Majoritatea instituțiilor care au efectuat studii pilot au fost institute naționale de statistică (INS), dar la program au participat și instituții de mediu (ministere ale mediului sau agenții naționale de mediu).

2.1.2. Statistici privind deșeurile din agricultură, vânătoare, silvicultură și pescuit

În majoritatea țărilor, nu existau metodologii de elaborare a statisticilor privind deșeurile produse în domeniile agriculturii, vânătorii, silviculturii (NACE A) și pescuitului (NACE B). Articolul 4 alineatul (3) din Regulamentul statisticilor privind deșeurile prevede un program de studii pilot privind deșeurile din sectoarele economice respective, scopul acestuia fiind crearea unei metodologii pentru colectarea periodică a datelor.

Dificultățile din acest sector sunt o consecință a lipsei de claritate privind deșeurile pentru care raportările sunt obligatorii, respectiv cele pentru nu există o astfel de obligativitate. În cursul fazei de punere în aplicare vor trebui luate decizii și vor trebui convenite acorduri clare privind identificarea acestor deșeuri.

În plus, populația statistică din cadrul acestor activități economice este mare, fiind formată din multe ferme de mici dimensiuni, care nu au întotdeauna cunoștințele specifice necesare și care nu înregistrează regulat datele privind gestionarea deșeurilor. Programele de colectare a datelor trebuie să fie bine elaborate și organizate astfel încât să țină seama de această structură economică specifică.

La sfârșitul anului 2003, la începutul lui 2004 și la sfârșitul lui 2005, au fost lansate 20 de proiecte pentru analiza practicilor de gestionare a deșeurilor și a posibilităților respective de colectare a datelor. Majoritatea țărilor participante fac parte din „vechile” state membre, 8 dintre studii fiind efectuate de către „noile” state membre. Instituțiile care au participat la studiile pilot au fost institutele naționale de statistică și instituțiile de mediu (ministere ale mediului sau agenții naționale de mediu).

2.2. Rezultate

În sensul prezentului raport, studiile pilot au fost evaluate din perspectiva necesității unor măsuri suplimentare în vederea elaborării de statistici periodice și cu obligația Comisiei de a realiza cadrul legal al acestor măsuri.

2.2.1. Statistici privind importurile și exporturile de deșeuri

Relevanța

În conformitate cu Regulamentul statisticilor privind deșeurile, statisticile comunitare periodice sunt necesare pentru supravegherea punerii în aplicare a politicii privind deșeurile, în special respectarea principiilor maximizării recuperării și eliminării în condiții de siguranță. Acest lucru înseamnă că la nivel comunitar ar trebui să fie posibilă stabilirea unei legături între cantitatea de deșeuri produsă și cantitatea de deșeuri recuperată și eliminată.

Structura actuală a regulamentului nu permite urmărirea fluxului de deșeuri începând cu procesul producerii acestora până la operațiunile de recuperare și eliminare. Astfel de informații pot fi obținute numai în cazul în care datele privind importurile și exporturile de deșeuri sunt, de asemenea, colectate. Statele membre care nu dispun de capacități de reciclare pentru un anumit tip de deșeuri pot supraveghea măsura în care se reciclează acest tip de deșeuri produs în țara respectivă numai în cazul în care știu câte dintre aceste deșeuri sunt exportate în vederea reciclării. Statele membre care importă mari cantități de deșeuri de un anumit tip nu sunt capabile să monitorizeze progresele înregistrate în gestionarea deșeurilor produse în propria țară decât în cazul în care cunosc cantitatea de deșeuri importată.

Necesitatea unor statistici privind importurile și exporturile de deșeuri care nu fac obiectul altor obligații de raportare a fost subliniată de studiile pilot. Prin urmare, studiile s-au concentrat asupra modului de elaborare a acestor statistici.

Rezultate

Marea majoritate a țărilor au considerat că statisticile privind comerțul exterior sunt sursele de date cele mai indicate pentru elaborarea de statistici privind exporturile și importurile de deșeuri. Avantajul general al folosirii statisticilor disponibile bazate pe parametri comuni și al unei nomenclaturi armonizate utilizate de toate statele membre este compromis, totuși, de faptul că statele membre utilizează praguri diferite, exprimate în valoare monetară, pentru reducerea poverii administrative a întreprinderilor. Aceasta înseamnă că datele nu sunt pe deplin comparabile, ceea ce ar putea duce la subestimarea cantităților de deșeuri comercializate.

În plus, nomenclaturile respective pentru statisticile privind comerțul exterior (Nomenclatura Combinată - NC) și respectiv pentru deșeuri (Clasificarea europeană a deșeurilor pentru statistici – CED-Stat) nu sunt comparabile pentru toate fluxurile de deșeuri. În calitate de nomenclatură axată pe produse, Nomenclatura Combinată nu oferă o definiție uniformă a deșeurilor. „Deșeu” și „rebut” sunt menționate într-un anumit număr de coduri. Unele din aceste coduri fac o distincție clară între deșeuri și produse, altele combină deșeuri și rebuturi cu alte produse. De exemplu, anumite coduri NC includ deșeuri și produse în același cod. În plus, o evaluare a datelor disponibile în statisticile privind comerțul exterior au arătat că, din 104 coduri referitoare la deșeuri, 86 fac obiectul normelor de confidențialitate.

Statisticile privind importurile și exporturile de deșeuri trebuie colectate numai în cazul deșeurilor care nu fac obiectul Regulamentului nr. 1013/2006 privind transferurile de deșeuri. Aceasta implică o altă complicație metodologică în privința utilizării statisticilor privind comerțul exterior, întrucât unele coduri conțin deșeuri care fac, în întregime sau parțial, obiectul cerințelor de raportare din Regulamentul transferurilor de deșeuri.

Tabelul următor oferă o imagine de ansamblu a posibilităților de utilizare a statisticilor privind comerțul exterior pentru statisticile privind importurile și exporturile de deșeuri:

Tabelul 1: Sinteză asupra cuprinderii categoriilor de statistici privind deșeurile în statisticile privind comerțul exterior (SCE) și în Regulamentul transferurilor de deșeuri (RTD)

CED-Stat | Numărul codurilor NC | Observații |

Cod | Descriere | Periculos/ nepericulos |

1.1 | Solvenți uzați | P | 2 | Acoperiți de SCE |

1.2 | Deșeuri acide, alcaline sau saline | NP/P | 1 | Parțial acoperite de SCE (NP). Acoperite de RTD (P) |

1.3 | Uleiuri uzate | P | 1 | Acoperite de RTD. |

1.4 | Catalizatori chimici uzați | NP/P | - | Acoperiți de RTD (P) |

2 | Deșeuri provenite din prepararea produselor chimice | NP/P | 5 | Parțial acoperite de SCE (NP) Acoperite de RTD (P). |

3.1 | Depuneri și reziduuri chimice | NP/P | 4 | Acoperite de RTD (NP și P) |

3.2 | Nămoluri din efluenți industriali | NP/P | 1 | Acoperite de RTD (NP și P) |

05 | Deșeuri medicale și biologice | NP/P | 1 | Acoperite de RTD (NP și P) |

06 | Deșeuri metalice | NP/P | 51 | Acoperite în mod satisfăcător de SCE (NP) Acoperite de RTD (P). |

7.1 | Deșeuri de sticlă | NP/P | 3 | Acoperite în mod satisfăcător de SCE (NP) Acoperite de RTD (P). |

7.2 | Deșeuri de hârtie și cartoane | NP | 6 | Acoperite în mod satisfăcător de SCE. |

7.3 | Deșeuri de cauciuc | NP | 5 | Majoritatea codurilor NC conțin deșeuri și produse |

7.4 | Deșeuri de plastic | NP | 9 | Acoperite în mod satisfăcător de SCE. |

7.5 | Deșeuri de lemn | NP/P | 3 | Parțial acoperite de SCE (NP) Parțial acoperite de RTD (P) |

7.6 | Deșeuri textile | NP | 24 | Acoperite în mod satisfăcător de SCE. |

7.7 | Deșeuri ce conțin PCB | P | 1 | Acoperite de RTD. |

8 | Echipamente scoase din uz | NP/P | 2 | Parțial acoperite de SCE (NP). Acoperite de RTD (P). |

8.1 | Vehicule scoase din uz | NP/P | 1 | Parțial acoperite de SCE (NP). Acoperite de RTD (P) |

8.41 | Deșeuri de baterii și acumulatori | NP/P | 5 | Parțial acoperite de SCE (NP). Acoperite de RTD (P) |

09 | Deșeuri animale și vegetale (în afară de 9.11 și 9.3) | NP | 46 | Majoritatea codurilor NC conțin deșeuri și produse |

9.11 | Deșeuri animale rezultate din prepararea produselor alimentare și deșeuri de produse alimentare | NP | 28 | Majoritatea codurilor NC conțin deșeuri și produse |

9.3 | Materii fecale animale, urină și gunoi de grajd | NP | 1 | Acoperite de RTD. |

10.1 | Deșeuri menajere și similare | NP | 1 | Acoperite de RTD. |

10.2 | Materiale amestecate și materiale nediferențiate | NP/P | - | Acoperite de RTD (NP și P) |

10.3 | Reziduuri de sortare | NP/P | - | Acoperite de RTD (NP și P) |

11 | Nămoluri obișnuite | NP | 1 | Acoperite de RTD. |

11.3 | Deșeuri de la dragare | NP | - | Acoperite de RTD. |

12, în afară de 12.4, 12.6 | Deșeuri minerale | NP/P | 4 | Parțial acoperite de SCE (NP). Acoperite de RTD (P) |

12.4 | Reziduuri de ardere | NP/P | 10 | Acoperite în mod satisfăcător de SCE (NP) Acoperite de RTD (P). |

12.6 | Soluri contaminate și deșeuri de la dragare poluate | P | - | Acoperite de RTD. |

13 | Deșeuri solidificate, stabilizate sau vitrificate | NP/P | - | Acoperite de RTD (NP și P) |

Pentru anumite tipuri de deșeuri, inclusiv pentru deșeurile în mod obișnuit reciclabile, precum metalele, sticla, hârtia și plasticul, statisticile privind comerțul exterior oferă o acoperire satisfăcătoare. Pentru alte fluxuri de deșeuri, în special pentru deșeurile de cauciuc, deșeurile de lemn, echipamentele și vehiculele scoase din uz, deșeurile de baterii și acumulatori și deșeurile minerale, acoperirea poate fi îmbunătățită prin introducerea unor noi coduri care să facă o distincție clară între produse și deșeuri.

În ceea ce privește deșeurile care fac obiectul Regulamentului transferurilor de deșeuri, majoritatea țărilor au menționat în raportul final că statisticile transmise în baza Convenției de la Basel și Comisiei Europene referitor la deșeurile care necesită o notificare corespund criteriilor stabilite în Regulamentul statisticilor privind deșeurile. Este necesară continuarea eforturilor în vederea definirii conversiei datelor în formatul prevăzut de Regulamentul statisticilor privind deșeurile.

Concluzie

Pe baza rezultatelor obținute în cadrul studiilor pilot, a fost pusă la punct următoarea recomandare privind raportarea importurilor și exporturilor de deșeuri:

Tabelul 2: Includerea importurilor și exporturilor în formularul de notificare în conformitate cu anexa I din Regulamentul statisticilor privind deșeurile

Tip de deșeuri | NACE | Cantitatea totală de deșeuri produsă | Din care: deșeuri exportate | Importuri de deșeuri |

|1 |2 |_..._ |19 |20 | | |Intracomunitar |Extracomunitar |Intracomunitar |Extracomunitar | |1 | | | | | | | | | | | | |_..._ | | | | | | | | | | | | |15 Metale | | | | | | | | | | | | |17 Sticlă | | | | | | | | | | | | |19 Hârtie | | | | | | | | | | | | |21 Materiale plastice | | | | | | | | | | | | |_....._ | | | | | | | | | | | | |47 | | | | | | | | | | | | |48 | | | | | | | | | | | | |Total |Periculoase | | | | | | | | | | | | | |Nepericuloase | | | | | | | | | | | | |

La matricea producerii de deșeuri vor fi adăugate patru coloane în legătură cu cantitățile de deșeuri importate și exportate. În privința datelor privind importurile și exporturile de deșeuri, nu va fi necesară nicio defalcare pe activități NACE și respectiv operații de prelucrare a deșeurilor. Datele vor fi defalcate pe categorii de deșeuri și pe baza criteriilor comerțului intracomunitar, respectiv extracomunitar. Informațiile privind importurile și exporturile de deșeuri periculoase se vor baza pe raportări în temeiul Regulamentului transferurilor de deșeuri.

Pentru a reduce sarcinile de raportare ale statelor membre și în ciuda anumitor restricții și limitări, statisticile privind comerțul exterior au fost considerate ca fiind sursa de date cea mai indicată pentru începerea elaborării de statistici privind importurile și exporturile de deșeuri. Cu toate acestea, utilizarea statisticilor privind comerțul exterior trebuie îmbunătățită prin acțiuni efectuate atât la nivel comunitar, cât și la nivelul statelor membre:

- la nivel comunitar: este necesară introducerea în Nomenclatura Combinată a unui număr limitat de coduri noi pentru a face o distincție clară între deșeuri și produse și pentru a extinde aplicabilitatea statisticilor privind comerțul exterior la statisticile privind deșeurile;

- la nivelul statelor membre: trebuie estimat impactul confidențialității și al pragurilor naționale de declarare pentru statisticile privind comerțul exterior asupra importurilor și exporturilor de deșeuri.

În vederea simplificării și armonizării utilizării statisticilor privind comerțul exterior, Comisia propune transmiterea către statele membre, în funcție de țară, a unor extrase cuprinzând datele relevante din baza de date COMEXT a comerțului exterior, actualizată de Eurostat. Statele membre vor trebui să aprobe sau să revizuiască datele. Totuși, în conformitate cu articolul 3 alineatul (1) din Regulamentul statisticilor privind deșeurile, statele membre pot utiliza propriile metodologii pentru elaborarea statisticilor privind deșeurile; nu poate fi impusă o metodă tipică de colectare a datelor.

2.2.2. Statistici privind deșeurile din agricultură, vânătoare, silvicultură și pescuit

Întrucât statisticile privind deșeurile din agricultură, vânătoare, silvicultură și pescuit nu sunt elaborate periodic de majoritatea statelor membre, a fost acordată o atenție specială studiilor pilot pe această temă.

Chestiunea fundamentală în cazul statisticilor periodice privind deșeurile din cadrul acestor activități economice s-a referit la tipul de materiale care fac obiectul obligațiilor de declarare pentru statisticile privind deșeurile și la deșeurile care sunt excluse din declarații întrucât acestea sunt reciclate la locul de producție. În acest context, cel mai mare flux de deșeuri este reprezentat de deșeurile bioorganice, în special gunoiul de grajd. Reziduurile exploatațiilor forestiere, cât și cele rezultate în urma vânătoarei și pescuitului, care de obicei rămân în pădure sau sunt aruncate înapoi în mare, sunt, de asemenea, importante. În general, studiile pilot au recomandat excluderea deșeurilor bioorganice care rămân la locul de producție, întrucât fac parte din ciclurile biologice.

Distincția clară între deșeuri și ceea ce nu reprezintă deșeuri face obiectul unor dezbateri în curs de desfășurare. Cu toate că decizia privind deșeurile/ceea ce nu reprezintă deșeuri nu este complet clară, hotărâri recente ale Curții de Justiție au precizat situația în ceea ce privește gunoiul de grajd. În cauzele conexate C-416/02[5] și C-121/03[6], Curtea Europeană de Justiție a reținut că efluenții proveniți de la grajdurile de animale pot să nu fie clasificați ca deșeuri dacă sunt folosiți ca fertilizatori de sol în cadrul unei practici legale de aplicare pe parcele clar definite și dacă stocarea efluentului se limitează la necesitățile legate de aceste operațiuni. În plus, această analiză nu ar trebui să se limiteze la efluenții proveniți de la grajduri de animale utilizați ca fertilizatori pe terenuri care aparțin aceleiași exploatații agricole ca cea din care provin efluenții.

Prin urmare, efluenții proveniți de la grajduri de animale (materii fecale, urină și gunoi de grajd, inclusiv paie uzate, efluenți) nu sunt considerate ca fiind deșeuri, cu condiția ca aceștia să fie utilizați ca fertilizatori în conformitate cu legislația și să nu fie supuși unui proces de reciclare înainte de reutilizare. Utilizarea gunoiului de grajd ca fertilizator „în cadrul unei practici legale” înseamnă în acest context aplicarea „codului de bună practică agricolă”și îndeplinirea cerințelor stabilite de Directiva nr. 91/676/CEE a Consiliului din 12 decembrie 1991 privind protecția apelor împotriva poluării cu nitrați proveniți din surse agricole[7].

Prin urmare, deșeurile bioorganice provenite din agricultură, vânătoare, silvicultură și pescuit, care rămân la locul unde sunt produse sau sunt utilizate în cadrul sectorului respectiv, sunt excluse de la obligativitatea declarării. În cazul în care acest tip de deșeuri este prelucrat într-o instalație de prelucrare a deșeurilor, deșeurile respective trebuie declarate în temeiul Regulamentului statisticilor privind deșeurile.

Statisticile privind deșeurile din secțiunile A și B ale NACE pun probleme și din cauza structurii economice a acestor secțiuni. Majoritatea statelor membre au un număr ridicat de mici exploatații agricole cu mai puțin de 10 angajați. Țările trebuie să elaboreze metodologii pentru evaluarea deșeurilor produse de aceste mici exploatații și studiile pilot au fost foarte utile în această privință.

Concluzie

Având în vedere numeroasele dificultăți comune în ceea ce privește transmiterea unor date fiabile legate de agricultură, silvicultură, vânătoare și pescuit, studiile pilot au definit un criteriu foarte util care permite studierea situației și oferă posibilități pentru elaborarea unor statistici de înaltă calitate privind deșeurile. Trebuie subliniate, în special, precizarea domeniului pentru statisticile privind deșeurile și schimbul de experiență din cadrul acestor studii în privința elaborării de metode în vederea includerii în statistici a micilor întreprinderi și a producerii factorilor de deșeuri pentru anumite fluxuri de deșeuri.

Studiile pilot privind deșeurile provenite din sectoarele economice ale agriculturii, vânătoarei, silviculturii (NACE A) și pescuitului (NACE B) nu au recomandat nicio măsură suplimentară de punere în aplicare. Actuala legislație statistică comunitară referitoare la statisticile privind deșeurile este suficient de detaliată pentru a acoperi domeniul deșeurilor produse în cadrul activităților economice din secțiunile A și B ale NACE.

3. ASPECTE FINANCIARE

Acestui program de studii pilot i s-a alocat un buget total de 986 535,65 EUR, din care 356 110,00 au fost cheltuiți pentru studiile pilot privind exporturile și importurile de deșeuri și 630 425,65 pentru studii referitoare la statistici privind deșeurile din agricultură, vânătoare, silvicultură și pescuit.

4. CONCLUZII

Statistici privind importurile și exporturile de deșeuri

Rezultatele studiilor pilot referitoare la statisticile privind importurile și exporturile de deșeuri au confirmat necesitatea creării unor astfel de statistici în scopul monitorizării politicii comunitare privind deșeurile, în special respectarea principiilor maximizării recuperării și eliminării în condiții de siguranță. De asemenea, rezultatele demonstrează că, deși statisticile privind comerțul exterior au fost considerate ca fiind cea mai bună sursă, acestea nu pot fi utilizate fără o adaptare suplimentară a nomenclaturii statistice și o verificare finală a datelor de către statele membre. Totuși, articolul 3 alineatul (1) din Regulamentul statisticilor privind deșeurile autorizează orice metodă specifică de colectare a datelor și statele membre sunt libere să decidă asupra metodelor pe care vor să le utilizeze pentru elaborarea de statistici privind deșeurile.

Dispozițiile actuale ale Regulamentului statisticilor privind deșeurile nu descriu cu suficiente detalii cerințele referitoare la statisticile privind importurile și exporturile de deșeuri. Prin urmare, Comisia va propune specificații pentru aceste statistici prin intermediul unei propuneri formale de modificare a anexei I la Regulamentul menționat mai sus, și anume:

- prevederea unei defalcări a statisticilor privind exporturile și importurile de deșeuri în „intracomunitare” și „extracomunitare”, cât și în „importuri” și „exporturi”. Nu va fi necesară o defalcare pe baza activităților economice; defalcarea pe baza categoriilor de deșeuri va conține informații suficiente. Aceste dispoziții vor figura sub forma a patru coloane suplimentare în tabelul privind producerea de deșeuri din anexa I din Regulamentul statisticilor privind deșeurile;

- simplificarea și armonizarea utilizării statisticilor privind comerțul exterior, în acest scop Comisia urmând să transmită statelor membre un extras cu datele relevante din baza de date COMEXT privind statisticile din comerțul exterior.

- cerința impusă statelor membre de a confirma sau revizui datele. De asemenea, statele membre pot elabora prin alte metode statistici privind importurile și exporturile de deșeuri, în conformitate cu articolul 3 alineatul (1) din Regulamentul statisticilor privind deșeurile

Statistici privind producerea de deșeuri de către secțiunile A și B ale NACE

În ceea ce privește statisticile privind deșeurile produse de agricultură, vânătoare, silvicultură și pescuit, studiile pilot au concluzionat că nu sunt necesare măsuri suplimentare de punere în aplicare. Actuala legislație statistică comunitară referitoare la statisticile privind deșeurile este suficient de detaliată pentru a acoperi domeniul deșeurilor produse în cadrul activităților economice din secțiunile A și B ale NACE.

[1] JO L 332, 9.12.2002, p. 1, modificat ultima dată prin Regulamentul (CE) nr. 1893/2006 al Parlamentului European și al Consiliului (JO L 393, 30.12.2006, p. 1).

[2] JO L 190, 12.7.2006, p. 1. modificat ultima dată prin Regulamentul (CE) nr. 1379/2007 al Comisiei (JO L 309, 27.11.2007, p. 7).

[3] COM(2005)223.

[4] JO L 30, 3.2.1993, p. 1. Regulamentul (CEE) nr. 259/93 s-a abrogat cu efect de la 12 iulie 2007.

[5] JO C 271 , 30 . 10.2005, p. 1, Hotărârea din 8 septembrie 2005, Comisia/Spania (Rec.2005, p.I-7487)

[6] JO C 271, 30.10.2005, p. 2. Hotărârea din 8 septembrie 2005, Comisia/Spania (Rec.2005, p.I-7569)

[7] JO L 375, 31.12.1991, p. 1. Directivă modificată prin Regulamentul (CE) nr. 1882/2003 al Parlamentului European și al Consiliului (JO L 284, 31.10.2003, p 1).